የአዲስ አበባ ከተማ አስተዳደር 171 ቦታዎችን ለጨረታ አቀረበ
የአዲስ አበባ ከተማ መሬት ልማትና ማኔጅመንት ቢሮ ሚያዝያ 28 ቀን 2007 ዓ.ም. 171 ቦታዎችን ለጨረታ አቀረበ፡፡ ቦታዎቹ ቦሌ፣ ንፋስ ስልክ፣ ላፍቶ፣ ኮልፌ ቀራንዮና አቃቂ ቃሊቲ ክፍላተ ከተሞች የሚገኙ ናቸው፡፡በቦሌ ክፍለ ከተማ ቦሌ ቡልቡላ አካባቢና በንፋስ ስልክ ላፍቶ ክፍለ ከተማ፣ ላፍቶ አካባቢ ለጨረታ ከቀረቡ 15 የሚጠጉ ቦታዎች በስተቀር ሁሉም ቦታዎች በማስፋፊያ ቦታዎች የሚገኙ መሆናቸው ታውቋል፡፡እነዚህ ቦታዎች ለመኖሪያ፣ ለአፓርትመንት፣ ለቅይጥና ለቢዝነስ አገልግሎት የሚውሉ መሆናቸውን የአዲስ አበባ አስተዳደር ያወጣው የጨረታ ሰነድ ያመለክታል፡፡ የጨረታ ሰነዱ ሚያዝያ 30 ቀን 2007 ዓ.ም. ለገበያ የቀረበ ሲሆን እስከ ግንቦት 13 2007 ዓ.ም. ድረስ ሽያጭ ላይ ይቆያል፡፡ የአዲስ አበባ ከተማ አስተዳደር በየወሩ መሬት ለጨረታ ለማቅረብ አቅዶ እየሠራ ቢሆንም፣ 14ተኛው ሊዝ ጨረታ ግን በሁለት ወሩ መውጣቱ ታውቋል፡፡የአዲስ አበባ ከተማ አስተዳደር የመሬት ባንክና ማስተላለፍ መረጃዎች እንደሚያመለክቱት እስካሁን ለጨረታ የቀረቡት ቦታዎች አብዛኛዎቹ በማስፋፊያ አካባቢዎች የሚገኙ ናቸው፡፡ ነገር ግን በሚቀጥሉት ሦስት ወራት ለጨረታ ይቀርባሉ ተብለው ከሚጠበቁት ሦስት ጨረታዎች በኋላ፣ በመሀል ከተማ በርካታ ቦታዎች ለጨረታ ይቀርባሉ ተብሎ ይጠበቃል፡፡የአዲስ አበባ ከተማ አስተዳደር በአሁኑ ወቅት በመልሶ ማልማት ፕሮጀክት፣ በመሀል ከተማ የሚገኙ ቤቶችን በማፍረስ ሒደት ላይ ከመሆኑ በተጨማሪ እስካሁን ያልተነኩ ነባር መንደሮችን ለማንሳት ዕቅድ እየነደፈ ይገኛል፡፡በተለይ በሰንጋ ተራ፣ አሜሪካ ግቢ፣ አራት ኪሎና ካዛንቺስ አካባቢ ነዋሪዎችን በማንሳት ላይ ሲሆን፣ በነዚህ ቦታዎች መንግሥት ከሚያካሂዳቸው ፕሮጀክቶች ጎን ለጎን የግል ባለሀብቶች ለሚያካሂዷቸው ፕሮጀክቶች በርካታ ቦታዎች ለጨረታ እንደሚቀርቡ እየተገለጸ ነው፡፡ከዚህ በተጨማሪም በተናጠልና በማኅበር ለሚቋቋሙ ኩባንያዎች መሬት በውስን ጨረታና አገራዊ ፋይዳ ላላቸው በልዩ ሁኔታ ሊረከቡ የሚችሉበት መንገድ እየታሰበ መሆኑን ምንጮች ለሪፖርተር ገልጸዋል፡፡